**Oznámenie o podávaní žiadostí o prijatie dieťaťa do materskej školy**

**v zriaďovateĽskej pôsobnosti mesta Trenčín   pre školský rok 2021/2022**

V súlade s § 59 ods. 3 zákona č. 245/2008 Z.z. o výchove a vzdelávaní ( školský zákon ) a o zmene a doplnení niektorých zákonov v znení neskorších predpisov riaditeľky MŠ po dohode so zriaďovateľom určili  termín, spôsob a miesto podávania žiadostí pre nasledujúci školský rok 2021/2022:

**Termín podávania žiadostí: 4. mája - 5.mája 2021**

**Spôsob podávania žiadostí:**

* **poštou alebo kuriérom na adresu MŠ,**
* **e-mailom alebo odoslaním naskenovaného tlačiva prostredníctvom e-mailu,**
* **prostredníctvom elektronického podania doručeného do elektronickej schránky MŠ alebo elektronického dokumentu, ktorý je autorizovaný kvalifikovaným elektronickým podpisom,**
* **v nevyhnutných prípadoch osobne v budove príslušnej materskej školy dňa 4. mája od 08,00 do 12,00 hod. a 5. mája od 10,00 hod. do 16,00 hod.( iba ak to bude dovoľovať mimoriadna situácia a nariadenia ÚVZ SR ).**

**Miesta podávania žiadostí: MŠ Šafárikova 11, MŠ Šmidkeho 12, MŠ J. Halašu 11, MŠ Legionárska 37, MŠ Stromová 3, MŠ Soblahovská 22, MŠ 28. októbra 7, MŠ Švermova 24, MŠ M. Turkovej 5, MŠ Považská 1, MŠ Opatovská 39, MŠ Kubranská 20, MŠ Niva 9,**

**MŠ Medňanského 9, MŠ Na dolinách 27, MŠ Pri parku 14.**

Na predprimárne vzdelávanie sa prijíma dieťa od troch rokov veku, výnimočne možno prijať dieťa od dovŕšenia dvoch rokov veku. **Pre dieťa, ktoré dosiahne päť rokov veku do 31. augusta 2021 je predprimárne vzdelávanie povinné a bude prednostne prijaté do spádovej materskej školy kde má adresu trvalého pobytu.** Spádová materská škola sa určuje len pre deti, pre ktoré je predprimárne vzdelávanie povinné**.** Dieťa sa do materskej školy prijíma na základe písomnej žiadosti rodiča/zákonného zástupcu (príslušné tlačivo „Žiadosť o prijatie dieťaťa do MŠ“ je dostupné v každej materskej škole, na webovej stránke mesta, prípadne webovej stránke MŠ). Zákonní zástupcovia spolu s písomnou žiadosťou o prijatie dieťaťa do materskej školy predkladajú aj potvrdenie o zdravotnom stave dieťaťa od všeobecného lekára pre deti a dorast, ktorémusí obsahovať aj **údaj o povinnom očkovaní**. Ak ide o dieťa so špeciálnymi výchovno-vzdelávacími potrebami, zákonný zástupca predkladá spolu so žiadosťou o prijatie dieťaťa do materskej školy aj vyjadrenie príslušného školského zariadenia výchovného poradenstva a prevencie.

Riaditeľ materskej školy spolu s miestom, termínom a spôsobom podávania žiadostí zverejní **aj podmienky prijímania detí do materskej školy.**

**Vydávanie rozhodnutí**

Písomné rozhodnutie o prijatí alebo neprijatídieťaťa do materskej školy bude riaditeľkami materských škôl vydané rodičom / zákonným zástupcom elektronicky,

( prípadne osobne, poštou ) najneskôr **do 15. júna 2021.**